title: Πύργος - Ανάκτορο Ιησουϊτών, Καλαμίτσια Νάξου: Μελέτη αυθεντικών κονιαμάτων και λιθοσωμάτων, προτάσεις συντήρησης τους με υλικά νανοτεχνολογίας και σύνθεση νέων συμβατών κονιαμάτων αποκατάστασης.
title:  Jesuit Tower - Palace in Kalamitsia, Naxos: Study of authentic mortars and stones, preservations proposals with nanotechnology materials and composition of new compatible restoration mortars
Creators: name: Δημητριου Βασιλικη-Θεοδωρα
Publisher: name: Technical University of Crete
Year: 2019

description: Η συγκεκριμένη διπλωματική εργασία εκπονήθηκε με βάση την ερευνητική μου εργασία με τίτλο ‘’Μεθοδολογία καταγραφής αιτίων φθορών, βλαβών, και τρόπων επέμβασης σε μνημεία φέρουσας τοιχοποιίας. Περίπτωση Πύργος - Ανάκτορο στα Καλαμίτσια Νάξου’’ και ποσοτικοποίησε την κατάσταση διάβρωσης του εν λόγω μνημείου, ολοκληρώθηκε δε με την πρόταση νέων συμβατών κονιαμάτων αποκατάστασης. Οι μη καταστροφικές τεχνικές διάγνωσης της διάβρωσης δεν δύνανται να συμβάλλουν ικανοποιητικά στην ποσοτικοποίηση των παραμέτρων διάβρωσης, ως εκ τούτου η συγκεκριμένη εργασία διερευνά και την συμβολή των καταστρεπτικών τεχνικών διάγνωσης μέσω της δειγματοληψίας και της εργαστηριακής ανάλυσης.
Η παρούσα διπλωματική εργασία εκπονήθηκε στο Εργαστήριο Υλικών Πολιτισμικής Κληρονομιάς και Σύγχρονης Δόμησης, υπό την επιστημονική επιμέλεια της αναπληρώτριας καθηγήτριας της σχολής Αρχιτεκτόνων Μηχανικών κας. Νόνης Παγώνας Μαραβελάκη. 
Πραγματοποιήθηκε αρχιτεκτονική αποτύπωση, η οποία είναι απαραίτητη για την κατοχύρωση των σημείων δειγματοληψίας και της κατασκευαστικής κατανόησης του μνημείου και ακολούθησε δειγματοληψία με σκοπό την μελέτη των ιστορικών κονιαμάτων και λιθοσωμάτων. Συγκεκριμένα, αναλύθηκαν στο εργαστήριο, τα αυθεντικά υλικά δόμησης ως προς τη χημική τους σύσταση και τις φυσικοχημικές ιδιότητές τους μέσω χημικής, ορυκτολογικής και στοιχειακής ανάλυσης των υλικών (FTIR, XRD, XRF, Θερμικές αναλύσεις) και εξετάσθηκαν επίσης τα κονιάματα ως προς την κοκκομετρία και την απορροφητικότητα τους. Οι ανωτέρω εργαστηριακές αναλύσεις αποσκοπούν στην αναγνώριση σύνθεσης των κονιαμάτων που θα επιτρέψουν την πρόταση επισκευαστικών κονιαμάτων αλλά με μεγαλύτερη ανθεκτικότητα στην διάβρωση. Η ολιστική μελέτη των υλικών δόμησης αποτελεί την ασφαλέστερη οδό για την επιλογή των κατάλληλων υλικών αποκατάστασης.
Μετά την ολοκλήρωση των διαφόρων τεχνικών και την εξαγωγή συμπερασμάτων ως προς τη σύσταση, την υδροφοβικότητα και την κατάσταση διατήρησης ακολούθησε η ομαδοποίηση των δειγμάτων. Η κατάταξη των κονιαμάτων επιβεβαίωσε τις διαφορετικές ιστορικές φάσεις του μνημείου και παρείχε σημαντικά στοιχεία για την ιστορική τεκμηρίωση του η οποία κρίνεται ελλιπής, καθώς δεν έχει πραγματοποιηθεί στο παρελθόν αντίστοιχη έρευνα για το μνημείο. 
Στην συνέχεια προτείνεται συντήρηση των κονιαμάτων δομής και των επιχρισμάτων με νέα νανο-υλικά συντήρησης και στερέωσης. Αξιολογούνται τα αποτελέσματα της εφαρμογής εργαστηριακά και εξάγονται συμπεράσματα αναφορικά με την απορρόφηση νερού και την στερέωση εύθρυπτων κονιαμάτων. Τέλος, προτείνονται συμβατά κονιάματα αρμολογημάτων και επιχρισμάτων ως αναπόσπαστο τμήμα της ολιστικής μελέτης των υλικών του μνημείου. Η επιλογή των κατάλληλων, συμβατών υλικών αποκατάστασης αποτελεί κομβικό σημείο για την αειφόρα διατήρηση της πολιτιστικής κληρονομιάς καθώς λανθασμένες επιλογές ενδέχεται να επιφέρουν μεγαλύτερη φθορά σε ένα μνημείο.